Naser Khader (RV), 2004-03-26:
Den udvikling kan vi ikke sidde overhørig.
Mange personer får ikke den behandling, de har brug for.
Lad mig understrege igen, at Det Radikale Venstre ikke har til hensigt at stigmatisere personer med psykiske lidelser.
Egentlig kender vi ikke årsagerne til udviklingen.
Derfor tror jeg, at vi først og fremmest har brug for en gennemgående analyse, så vi kan træffe kvalificerede beslutninger.
Forfatterne til artiklen i Ugeskrift for Læger, som påpegede problemet, har antydet en årsag: kapaciteten på de psykiatriske hospitaler.
Siden starten af 1980'erne har vi næsten halveret antallet af sengepladser på de psykiatriske hospitaler.
Måske er vi gået for langt.
Vi hører, at folk udskrives, før de er færdigbehandlede, og samtidig er det svært at få folk indlagt.
I mellemtiden er distriktspsykiatrien blevet udbygget.
Som sundhedsministeren rigtigt har påpeget, er det en udvikling, man har været enige om.
Men spørgsmålet er, om vi har fundet den rette balance i dag.
Der er blevet bygget en del beskyttede boliger de sidste år.
Alligevel hører vi også, at der mangler kvalificerede botilbud til sindslidende med hjælp og støtte i hjemmet.
Man får også nogle gange indtrykket af, at sammenhængen mellem psykiatriens behandlingssteder, mellem hospitalerne, distriktspsykiatrien og socialpsykiatrien, ikke fungerer helt optimalt, at nogle patienter tabes i overgangene mellem de forskellige systemer, f.eks. når de udskrives.
Vi er så småt begyndt at udbygge kapaciteten for opsøgende psykoteams.
Skal man fortsætte ad denne vej?
Nogle har foreslået en mere systematisk tilgang til farligheds- og risikovurderinger, end man foretager i dag, og det kræver forskning.
Så hører vi også kritik af satspuljeordningen, at projekterne er midlertidige og ikke altid giver varige effekter eller videreføres.
Og så er der lægekapaciteten.
Der er problemer med at rekruttere læger til psykiatri, specielt i yderområderne.
Jeg nævner alle disse punkter for at understrege, at der kan være flere årsager forskellige steder i det psykiatriske system, og at min fornemmelse er, at alle gerne vil bidrage til at forbedre behandlingsmulighederne.
Men vi mangler måske et mere balanceret og nuanceret billede at træffe kvalificerede beslutninger på baggrund af.
Effekterne af de forskellige tiltag er måske aldrig blevet belyst.
Derfor er jeg glad for i dag, at vi kommer til at vedtage et konstruktivt forslag fra alle Folketingets partier, og det er meget positivt.
Det er også en god erkendelse af, at der er et problem, og at man er villig til at finde løsninger på problemet.
Jeg læser lige forslaget til vedtagelse op på vegne af Det Radikale Venstre, Venstre, Socialdemokratiet, Dansk Folkeparti, Det Konservative Folkeparti, Socialistisk Folkeparti, Enhedslisten og Kristendemokraterne
: Forslag til vedtagelse »Folketinget opfordrer regeringen til at intensivere den forebyggende indsats i forhold til psykisk syge, der begår kriminalitet.
Indsatsen skal bl.a. inkludere - iværksættelsen af et projekt, som skal tilvejebringe viden om sammenhængen mellem psykisk sygdom og kirminalitet med fokus på betydningen af kapacitet, ressourcer og tilgængelighed af de forskellige behandlingstilbud og balancen mellem dem, sammenhængende patientforløb, tværsektorielt samarbejde mellem det sociale område, sundhedsområdet og kriminalforsorgen samt en beskrivelse af behandlingsmulighederne i retssystemet.